[pic] | EUROOPAN YHTEISÖJEN KOMISSIO |

Bryssel 30.5.2007

SEK(2007) 725 lopullinen

Suositus:

NEUVOSTON PÄÄTÖS,

sen toteamisesta EY:n perustamissopimuksen 104 artiklan 8 kohdan mukaisesti, että Tšekin toteuttamat EY:n perustamissopimuksen 104 artiklan 7 kohdan nojalla annetun neuvoston suosituksen mukaiset toimet ovat osoittautumassa tehottomiksi

(komission esittämä)

1. TAUSTAA

Komission yksiköiden kevään 2004 talousennusteen[1] mukaan Tšekin alijäämä oli 12,9 prosenttia suhteessa BKT:hen vuonna 2003 (5,9 % suhteessa BKT:hen, jos kertaluonteinen valtion takausten sisällyttäminen lukuihin jätetään huomiotta),[2] joten komissio käynnisti liiallista alijäämää koskevan menettelyn Tšekin osalta antamalla 104 artiklan 3 kohdan mukaisen kertomuksen[3]. Tšekki toimitti toukokuussa 2004 ensimmäisen lähentymisohjelmansa, joka kattoi vuodet 2004–2007, ja komission suosituksesta neuvosto antoi lähestymisohjelmaa koskevan lausunnon 5 päivänä heinäkuuta 2004[4]. Samaan aikaan neuvosto katsoi komission suosituksesta 104 artiklan 6 kohdan mukaisesti, että Tšekillä oli liiallinen alijäämä[5], minkä vuoksi neuvosto antoi samoin komission suosituksesta 104 artiklan 7 kohdan nojalla Tšekin viranomaisille suosituksen alijäämän korjaamiseksi[6]. Suosituksessaan neuvosto kehotti, että Tšekin viranomaiset ”poistavat vallitsevan julkistalouden liiallisen alijäämän mahdollisimman nopeasti” ja ”toteuttavat keskipitkällä aikavälillä toimia saavuttaakseen tavoitteensa supistaa vuoteen 2008 mennessä alijäämä uskottavalla ja kestävällä tavalla alle 3 prosenttiin suhteessa BKT:hen toukokuussa 2004 esitetystä lähentymisohjelmasta 5 päivänä heinäkuuta 2004 annetussa neuvoston lausunnossa mainittujen alijäämän vähentämiskeinojen mukaisesti” seuraavia vuotuisia välitavoitteita noudattaen: 5,3 prosenttia suhteessa BKT:hen vuonna 2004, 4,7 prosenttia suhteessa BKT:hen vuonna 2005, 3,8 prosenttia suhteessa BKT:hen vuonna 2006 ja 3,3 prosenttia suhteessa BKT:hen vuonna 2007.

Neuvosto suositti myös, että Tšekin viranomaiset ”toteuttavat määrätietoisesti toukokuun 2004 lähentymisohjelmassa esitetyt toimenpiteet, erityisesti valtion palkkamenojen sekä yksittäisten ministeriöiden menojen leikkaukset” . Lisäksi viranomaisia kehotettiin ”suuntaamaan talousarviossa ennakoituja tuloja suuremmat tulot alijäämän supistamiseen, asettamaan julkisen talouden tavoitteita, jotka perustuvat keskipitkän aikavälin menokattoihin ja laatimaan toimivat säännöt alueiden ja kuntien kasvavan velkaantumisvaaran pienentämiseksi, toteuttamaan eläke- ja terveydenhuoltojärjestelmien uudistuksen julkisen talouden pitkän aikavälin kestävyyden parantamiseksi, supistamaan Tšekin vakauttamisviraston toimenpiteiden kielteisen vaikutuksen julkiseen talouteen mahdollisimman vähiin”.

Neuvosto myös asetti 5 päivän marraskuuta 2004 määräajaksi, johon mennessä olisi toteutettava tehokkaita toimia vuoden 2005 alijäämätavoitteen saavuttamiseksi. Määräajan päätyttyä komissio katsoi 14 päivänä joulukuuta 2004 neuvostolle antamassaan tiedonannossa, että Tšekki oli toteuttanut tehokkaista toimia vuoden 2005 alijäämätavoitteen saavuttamiseksi ja näin ollen liiallista alijäämää koskevassa menettelyssä ei tarvittu lisätoimia[7]. Neuvosto yhtyi tähän arvioon 18 päivänä tammikuuta 2005 pitämässään kokouksessa.

2. SUOSITUS 104 ARTIKLAN 8 KOHDAN MUKAISEKSI NEUVOSTON PÄÄTÖKSEKSI SIITÄ, ETTÄ TšEKIN TOTEUTTAMAT TOIMET OVAT OSOITTAUTUMASSA TEHOTTOMIKSI

Perustamissopimuksen 104 artiklan 7 kohdan mukaisessa neuvoston suosituksessa täsmennettiin, että alijäämä oli supistettava alle 3 prosentin suhteessa BKT:hen vuoteen 2008 mennessä, mutta suositukseen ei sisältynyt määrällistä tavoitetta vuodeksi 2008. Tämä johtui siitä, että toukokuun 2004 lähentymisohjelma, johon neuvosto viittaisi suosituksessaan, kattoi ajanjakson vuoteen 2007 saakka. Lähentymisohjelman marraskuun 2005 tarkistuksessa ohjelmakausi ulotettiin vuoteen 2008 ja vuoden 2008 alijäämätavoitteeksi asetettiin 2,7 prosenttia suhteessa BKT:hen. Ohjelmasta antamassaan lausunnossa neuvosto totesi, että ohjelma noudatti neuvoston EY:n perustamissopimuksen 104 artiklan 7 kohdan mukaisesti antamien suositusten viitoittamaa alijäämän sopeutusuraa[8]. Neuvosto totesi, että Tšekin oli ”i) lisättävä julkisen talouden rakenteellisia mukautuksia, kun otetaan huomioon mahdollisesti parempi vuoden 2005 julkisen talouden tulos, voimakas kasvu ja vastaavat näkymät sekä se, että julkisen talouden rahoitusasema, joka on tarkoitus ottaa käyttöön vuoteen 2008 mennessä (liiallisen alijäämän korjaamisen määräaika), on vain vähän alle viitearvon, sekä myös keskipitkän aikavälin tavoitteen saavuttamisen nopeuttamiseksi, ii) parannettava julkisen talouden suunnittelun laatua erityisesti analysoimalla merkittävien menon siirtojen syitä ja vahvistamalla keskipitkän aikavälin menokattoa, ja iii) parannettava julkisen talouden pitkän aikavälin kestävyyttä erityisesti nopeuttamalla eläkeuudistusta ja toteuttamalla terveydenhuoltojärjestelmän uudistus.”

Tšekki esitti 15 päivänä maaliskuuta 2007 lähentymisohjelman uusimman tarkistuksen, joka kattaa ajanjakson 2006–2009. Vaikka määräajaksi on asetettu 1 päivä joulukuuta, tarkistetun ohjelman esittämistä lykättiin Tšekin poliittisen tilanteen vuoksi, sillä parlamentti hyväksyi hallituksen vasta 19 päivänä tammikuuta 2007 kesäkuussa 2006 pidettyjen parlamenttivaalien jälkeen. Maaliskuussa 2007 esitetty lähentymisohjelman tarkistus sisälsi seuraavat vuotuiset alijäämäennusteet: 4,0 prosenttia suhteessa BKT:hen vuonna 2007, 3,5 prosenttia suhteessa BKT:hen vuonna 2008 ja 3,2 prosenttia suhteessa BKT:hen vuonna 2009. Vuosien 2007–2008 alijäämätavoitteet vastasivat vuoden 2007 talousarvioon sisältyviä tavoitteita. Parlamentti hyväksyi talousarvion 13 päivänä joulukuuta 2006. Ohjelma sisälsi myös uuden hallituksen lisälausuman, jonka tavoitteena on supistaa julkisen talouden alijäämä 3,2 prosenttiin suhteessa BKT:hen vuonna 2008 ja 2,8 prosenttiin suhteessa BKT:hen vuonna 2009 useiden vielä lopullista muotoa ja hyväksyntää vaikka olevien toimintaperiaatteiden perustalta.

Komission yksiköiden kevään 2007 talousennusteen mukaan alijäämä on 3,9 prosenttia suhteessa BKT:hen vuonna 2007 ja, jos politiikka säilyy muuttumattomana, 3,6 prosenttia suhteessa BKT:hen vuonna 2008. Tämä vahvistaa sen, että nykyistä politiikkaa jatkamalla 104 artiklan 7 kohdan mukaisessa neuvoston suosituksessa asetettuihin vuosien 2007 (3,3 % suhteessa BKT:hen) ja 2008 (alle 3 % suhteessa BKT:hen) tavoitteisiin ei päästä. Rakenteellinen alijäämä (eli suhdannetasoitettu alijäämä ilman kertaluonteisia ja väliaikaisia toimenpiteitä) syvenee 1 ¼ prosenttiyksikköä suhteessa BKT:hen vuonna 2007 kasvettuaan myös vuosina 2005 ja 2006.

Komission yksiköiden talousennuste vahvistaa siis pääpiirteissään lähentymisohjelman ennusteet, jotka eivät ole asianmukaisia liiallisen alijäämän korjaamiseksi vuoden 2008 määräaikaan mennessä. Tänään hyväksytyssä suosituksessaan tarkistettua ohjelmaa koskevaksi neuvoston lausunnoksi komissio päättää ohjelmaa koskevan arviointinsa seuraavasti: ”oletettua paremmista kasvunäkymistä ja vuoden 2006 ennakoitua paremmasta alijäämätuloksesta huolimatta ohjelmassa lykätään liiallisen alijäämän korjaamista vuoteen 2010, vaikka heinäkuussa 2004 annetussa 104 artiklan 7 kohdan mukaisessa neuvoston suosituksessa määräajaksi on asetettu vuosi 2008. Kun otetaan huomioon talouden jatkuva kasvu, lykkäys – joka lähinnä heijastaa sosiaalimenojen suunnitelluista korotuksista vuonna 2007 aiheutuvaa suurempaa alijäämää – johtaisi myös myötäsykliseen ja kasvuhakuiseen finanssipolitiikan viritykseen.”

Menojen kasvu vuoden 2007 talousarviossa on johtanut aiemmin vahvistetun keskipitkän aikavälin menokehyksen ylittymiseen. Alijäämä kasvaa vuonna 2007, vaikka talouskasvun ennustetaan olevan paljon vahvempaa kuin neuvoston suosituksen antamishetkellä arvioitiin. Alijäämän kasvu johtuu lähinnä sosiaalimenojen korotuksista, joista edellinen parlamentti päätti ja jotka uusi parlamentti hyväksyi uudessa talousarviossa. Näiden lisämenojen vaikutus arvioidaan yli 1 prosentiksi suhteessa BKT:hen vuonna 2007. On myös todettava, että alijäämän ennustetaan kasvavan vuonna 2007, vaikka edellisvuosina alijäämä on jäänyt paljon pienemmäksi kuin 104 artiklan 7 kohdan mukaisessa neuvoston suosituksessa ennustettiin: alijäämätulos oli vuosina 2004–2006 keskimäärin yli 1 prosenttiyksikön parempi suhteessa BKT:hen kuin neuvoston suosituksessa ennakoitiin (alijäämätulos oli vuonna 2004 2,9 % suhteessa BKT:hen, kun neuvoston ennuste oli 5,3 %, vuonna 2005 3,6 % suhteessa BKT:hen verrattuna 4,7 %:iin ja vuonna 2006 2,9 % suhteessa BKT:hen verrattuna 3,8 %:iin). Syynä tähän oli pikemminkin odotettua parempi talouskasvu kuin kestävät menoleikkaukset.

Yhteenvetona voidaan vuoden 2007 talousarvion ja lähentymisohjelman viimeisimmän tarkistuksen perusteella todeta, että Tšekki tavoittelee heikompaa tulosta kuin on vuoden 2007 tavoitteena (3,3 % suhteessa BKT:hen), jonka neuvosto on vahvistanut 104 artiklan 7 kohdan mukaisessa suosituksessaan, ja vuoden 2008 tavoitteena (2,7 % suhteessa BKT:hen), joka on asetettu marraskuun 2005 lähentymisohjelmassa ja jonka neuvosto vahvisti 24 päivänä tammikuuta 2006. Komission yksiköiden kevään 2007 talousennusteessa arvioidaan myös, että kyseisten vuosien alijäämä on suurempi kuin kyseisten vuosien osalta vahvistetut tavoitteet. Tämän seurauksena Tšekin viranomaisten toteuttamat toimet ovat tehottomia liiallisen alijäämän korjaamiseksi vuoden 2008 määräaikaan mennessä, kuten neuvosto on vaatinut. Odottamattomat taloudelliset tapahtumat eivät ole vaikuttaneet erityisen epäsuotuisasti julkiseen talouteen neuvoston asetuksen (EY) N:o 1467/97 3 artiklan 5 kohdassa tarkoitetulla tavalla suosituksen antamisen jälkeen. Talouskehitys on päinvastoin ollut julkisen talouden kannalta huomattavasti odotettua suotuisampaa.

Taulukko: Alijäämä- ja kasvuennusteet

Vuotuiset alijäämäennusteet (% suhteessa BKT:hen) | 2004 | 2005 | 2006 | 2007 | 2008 | 2009 |

Komission yksiköiden kevään 2007 talousennuste | 2,9 | 3,6 | 2,9 | 3,9 | 3,6 | - |

Maaliskuun 2007 lähentymisohjelma | - | 3,6 | 3,5 | 4,0 | 3,5 | 3,2 |

Maaliskuun 2007 lähentymisohjelma (uuden hallitukseen lausumassa esitetyt vaihtoehtoiset alijäämätavoitteet) | - | 3,6 | 3,5 | 4,0 | 3,2 | 2,8 |

Marraskuun 2005 lähentymisohjelma | 3,0 | 3,6 | 3,5 | 3,3 | 2,7 | - |

Heinäkuun 2004 neuvoston suositus | 5,3 | 4,7 | 3,8 | 3,3 | < 3 | - |

BKT:n kasvuennusteet (% vuositasolla) | 2004 | 2005 | 2006 | 2007 | 2008 | 2009 |

Komission yksiköiden kevään 2007 talousennuste | 4,2 | 6,1 | 6,1 | 4,9 | 4,9 | - |

Maaliskuun 2007 lähentymisohjelma | - | 6,0 | 6,0 | 4,9 | 4,8 | 4,8 |

Marraskuun 2005 lähentymisohjelma | 4,4 | 4,8 | 4,4 | 4,2 | 4,3 | - |

Heinäkuun 2004 neuvoston suositus | 2,8 | 3,1 | 3,3 | 3,5 | - | - |

Taulukko 2: Keskeisten makrotaloutta ja julkista taloutta koskevien ennusteiden vertailu

2005 | 2006 | 2007 | 2008 | 2009 |

BKT:n määrä (% muutos) | LO maaliskuu 2007 | 6,1 | 6,0 | 4,9 | 4,8 | 4,8 |

KOM toukokuu 2007 | 6,1 | 6,1 | 4,9 | 4,9 | Tieto puuttuu |

LO marraskuu 2005 | 4,8 | 4,4 | 4,2 | 4,3 | Tieto puuttuu |

YKHI-inflaatio (%) | LO maaliskuu 2007 | 1,6 | 2,4 | 2,6 | 2,5 | 2,5 |

KOM toukokuu 2007 | 1,6 | 2,1 | 2,4 | 2,9 | Tieto puuttuu |

LO marraskuu 2005 | 1,5 | 2,2 | 2,0 | 2,1 | Tieto puuttuu |

Tuotantokuilu (% suhteessa potentiaaliseen BKT:hen) | LO maaliskuu 20071 | -0,7 | 0,9 | 1,1 | 1,0 | 1,0 |

KOM toukokuu 20073 | -1,1 | 0,4 | 0,5 | 0,5 | Tieto puuttuu |

LO marraskuu 20051 | -0,8 | -0,1 | 0,3 | 0,8 | Tieto puuttuu |

Julkisen talouden rahoitusasema (% suhteessa BKT:hen) | LO maaliskuu 20076 | -3,6 | -3,5 | -4,0 | -3,5 | -3,2 |

KOM toukokuu 2007 | -3,5 | -2,9 | -3,9 | -3,6 | Tieto puuttuu |

LO marraskuu 2005 | -4,8 | -3,8 | -3,3 | -2,7 | Tieto puuttuu |

Perusjäämä (% suhteessa BKT:hen) | LO maaliskuu 2007 | -2,5 | -2,4 | -2,6 | -2,0 | -1,6 |

KOM toukokuu 2007 | -2,4 | -1,8 | -2,8 | -2,6 | Tieto puuttuu |

LO marraskuu 2005 | -4,1 | -3,0 | -2,4 | -1,7 | Tieto puuttuu |

Suhdannetasoitettu julkisen talouden rahoitusasema (% suhteessa BKT:hen) | LO maaliskuu 20071 | -3,4 | -3,9 | -4,4 | -3,9 | -3,5 |

KOM toukokuu 2007 | -3,1 | -3,1 | -4,1 | -3,8 | Tieto puuttuu |

LO marraskuu 20051 | -4,5 | -3,8 | -3,4 | -3,0 | Tieto puuttuu |

Rakenteellinen rahoitusasema2 (% suhteessa BKT:hen) | LO maaliskuu 2007 | -3,4 | -3,9 | -4,4 | -3,9 | -3,5 |

KOM toukokuu 20074 | -2,0 | -2,8 | -4,1 | -3,8 | Tieto puuttuu |

LO marraskuu 20055 | -3,4 | -3,8 | -3,4 | -3,0 | Tieto puuttuu |

Julkinen bruttovelka (% suhteessa BKT:hen) | LO maaliskuu 2007 | 30,4 | 30,6 | 30,5 | 31,3 | 32,2 |

KOM toukokuu 2007 | 30,4 | 30,4 | 30,6 | 30,9 | Tieto puuttuu |

LO marraskuu 2005 | 37,4 | 37,1 | 37,9 | 37,8 | Tieto puuttuu |

Huom. |

1 Ohjelmassa esitettyihin tietoihin perustuvat komission yksiköiden laskelmat. |

2 (Edellisessä kohdassa tarkoitettu) suhdannetasoitettu rahoitusasema, jossa ei ole otettu huomioon kertaluonteisia eikä muita väliaikaisia toimenpiteitä. |

3 Perustuu ennusteisiin, joiden mukaan potentiaalinen kasvu on 4,2 prosenttia vuonna 2005, 4,6 prosenttia vuonna 2006, 4,8 prosenttia vuonna 2007 ja 4,9 prosenttia vuonna 2008. |

4 Komission yksiköiden kevään 2007 talousennusteen mukaiset kertaluonteiset ja muut väliaikaiset toimenpiteet |

(1,1 % suhteessa BKT:hen vuonna 2005 ja 0,2 % suhteessa BKT:hen vuonna 2006 (molemmat alijäämää lisääviä). |

5 Vuoden 2005 lähentämisohjelman mukaiset kertaluonteiset ja väliaikaiset toimenpiteet |

(1,1 % suhteessa BKT:hen vuonna 2005 – alijäämää lisääviä). |

6 Vaihtoehtoiset alijäämätavoitteet, jotka perustuvat Tšekin uuden hallituksen toimenpiteisiin |

(vielä hyväksymättä): 3,2 % suhteessa BKT:hen vuonna 2008, 2,8 % suhteessa BKT:hen vuonna 2009. |

Lähde: |

Lähentymisohjelma (LO), komission yksiköiden kevään 2007 talousennuste (KOM), komission yksiköiden laskelmat |

Suositus:

NEUVOSTON PÄÄTÖS,

sen toteamisesta EY:n perustamissopimuksen 104 artiklan 8 kohdan mukaisesti, että Tšekin toteuttamat EY:n perustamissopimuksen 104 artiklan 7 kohdan nojalla annetun neuvoston suosituksen mukaiset toimet ovat osoittautumassa tehottomiksi

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 104 artiklan 8 kohdan,

ottaa huomioon komission suosituksen,

sekä katsoo seuraavaa:

1. Perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä.

2. Vakaus- ja kasvusopimuksen tavoitteena on terve julkinen talous, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva ja kestävä kasvu. Vakaus- ja kasvusopimus sisältää liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97[9], jonka tarkoituksena on edistää julkisen talouden liiallisten alijäämien pikaista korjaamista.

3. Neuvosto on todennut 5 päivänä heinäkuuta 2004 tekemässään päätöksessä 2005/185/EY[10] perustamissopimuksen 104 artiklan 6 kohdan mukaisesti komission suosituksesta, että Tšekillä on liiallinen julkisen talouden alijäämä.

4. Neuvosto antoi 5 päivänä heinäkuuta 2004 perustamissopimuksen 104 artiklan 7 kohdan ja asetuksen EY (N:o) 1467/97 3 artiklan 4 kohdan mukaisesti suosituksen, jossa Tšekin viranomaisia kehotetaan lopettamaan liiallisen alijäämän tilanne mahdollisimman pian ja toteuttamaan keskipitkän aikavälin toimia saavuttaakseen tavoitteensa supistaa alijäämä alle 3 prosenttiin suhteessa BKT:hen vuoteen 2008 mennessä uskottavalla ja kestävällä tavalla viranomaisten vuoden 2004 toukokuussa toimittamassa ja 5 päivänä heinäkuuta 2004 annetussa neuvoston lausunnossa[11] hyväksytyssä lähentymisohjelmassa määriteltyä alijäämän supistamisuraa ja seuraavia vuotuisia välitavoitteita noudattaen: 5,3 prosenttia suhteessa BKT:hen vuonna 2004, 4,7 prosenttia suhteessa BKT:hen vuonna 2005, 3,8 prosenttia suhteessa BKT:hen vuonna 2006 ja 3,3 prosenttia suhteessa BKT:hen vuonna 2007. Neuvosto asetti 5 päivän marraskuuta 2004 määräajaksi, johon mennessä Tšekin viranomaisten olisi toteutettava tehokkaita toimia ”vuoden 2005 alijäämätavoitteen saavuttamiseksi.” Tšekki on antanut suostumuksensa suosituksen julkistamiseen.

5. Määräajan (5 päivä marraskuuta 2004) päätyttyä komissio katsoi 14 päivänä joulukuuta 2004 päivätyssä neuvostolle antamassaan tiedonannossa[12], että Tšekin liiallisia alijäämiä koskevassa menettelyssä ei ollut tarpeen toteuttaa lisätoimia, koska Tšekin hallitus oli toteuttanut tehokkaita toimia vuoden 2005 alijäämätavoitteen saavuttamiseksi. Lähentymisohjelman marraskuun 2005 tarkistuksessa vuoden 2008 alijäämäksi ilmoitettiin 2,7 prosenttia suhteessa BKT:hen. Neuvosto vahvisti tämän luvun 24 päivänä tammikuuta 2006.

6. Tšekin perustamissopimuksen 104 artiklan 7 kohdan nojalla annetun neuvoston suosituksen mukaisesti liiallisen alijäämän korjaamiseksi vuoteen 2008 mennessä toteuttamien toimien arvioinnin perusteella voidaan tehdä seuraavat päätelmät:

7. Tšekki esitti 15 päivänä maaliskuuta 2007 lähentymisohjelman uusimman tarkistuksen, joka kattaa ajanjakson vuoteen 2009 saakka. Ohjelma sisältää seuraavat vuotuiset alijäämäennusteet: 4,0 prosenttia suhteessa BKT:hen vuonna 2007, 3,5 prosenttia suhteessa BKT:hen vuonna 2008 ja 3,2 prosenttia suhteessa BKT:hen vuonna 2009. Ohjelma sisältää myös uuden hallituksen lisälausuman, jonka tavoitteena on supistaa julkisen talouden alijäämä 3,2 prosenttiin suhteessa BKT:hen vuonna 2008 ja 2,8 prosenttiin suhteessa BKT:hen vuonna 2009 useiden vielä selventämättömien toimintaperiaatteiden perustalta.

8. Komission yksiköiden kevään 2007 talousennusteen mukaan alijäämä on 3,9 prosenttia suhteessa BKT:hen vuonna 2007 ja 3,6 prosenttia suhteessa BKT:hen vuonna 2008, jos politiikka säilyy muuttumattomana. Tämä vahvistaa sen, että nykyistä politiikkaa jatkamalla neuvoston 104 artiklan 7 kohdan mukaisessa suosituksessa asetettuihin vuosien 2007 (3,3 % suhteessa BKT:hen) ja 2008 (alle 3 % suhteessa BKT:hen) tavoitteisiin ei päästä. Rakenteellinen alijäämä (eli suhdannetasoitettu alijäämä ilman kertaluonteisia ja väliaikaisia toimenpiteitä) syvenee 1 ¼ prosenttiyksikköä suhteessa BKT:hen vuonna 2007 kasvettuaan myös vuosina 2005 ja 2006.

9. Alijäämä kasvaa vuonna 2007, vaikka talouskasvu on paljon vahvempaa kuin neuvoston suosituksen antamishetkellä ennustettiin. Alijäämän kasvu johtuu lähinnä sosiaalimenojen korotuksista, joista päätettiin ennen vuoden 2006 parlamenttivaaleja. Vuoden 2007 alijäämän odotetaan kasvavan, vaikka alijäämä on edellisvuosina jäänyt paljon neuvoston suosituksessa arvioitua pienemmäksi. Syynä tähän oli pikemminkin odotettua parempi talouskasvu kuin kestävät menoleikkaukset.

10. Tämän vuoksi on katsottava, että vaikka Tšekki on tähän mennessä odotettua paremmin saavuttanut neuvoston 5 päivänä heinäkuuta 2004 antamassa suosituksessa vahvistetun vakauttamisuran vuosien 2004–2006 julkisen talouden tavoitteet, vuoden 2007 alijäämä kasvaa huomattavasti neuvoston vahvistamaa tavoitetta suuremmaksi ja vuoden 2008 alijäämä ylittää nykyistä politiikkaa jatkamalla selvästi 3 prosentin viitearvon suhteessa BKT:hen. Tšekin viranomaisten julkisen talouden tavoitteet eivät noudata neuvoston suosituksia liiallisen alijäämän korjaamiseksi vuoden 2008 määräaikaan mennessä. Odottamattomat taloudelliset tapahtumat eivät ole vaikuttaneet erityisen epäsuotuisasti julkiseen talouteen neuvoston asetuksen (EY) N:o 1467/97 3 artiklan 5 kohdassa tarkoitetulla tavalla suosituksen antamisen jälkeen. Talouskehitys on päinvastoin ollut julkisen talouden kannalta huomattavasti odotettua suotuisampaa,

ON TEHNYT TÄMÄN PÄÄTÖKSEN:

1 artikla

Tšekin toteuttamat, EY:n perustamissopimuksen 104 artiklan 7 kohdan nojalla 5 päivänä heinäkuuta 2004 annetun neuvoston suosituksen mukaiset toimet ovat osoittautumassa tehottomiksi liiallisen alijäämän korjaamiseksi suosituksessa asetettuun määräaikaan mennessä.

2 artikla

Tämä päätös on osoitettu Tšekin tasavallalle.

Tehty Brysselissä

Neuvoston puolesta

Puheenjohtaja

[1] Komission kevään 2004 talousennusteessa otettiin huomioon tiedot, jotka Tšekki oli toimittanut maaliskuussa 2004.

[2] Tällä välin vuoden 2003 alijäämälukemaa on tarkistettu tavanomaisten menettelyjen mukaisesti. Se on nyt 6,6 prosenttia suhteessa BKT:hen.

[3] SEK(2004) 575.

[4] EUVL C 320, 24.12.2004, s. 1.

[5] EUVL L 62, 9.3.2005, s. 20.

[6] Ks. http://register.consilium.eu.int/pdf/en/04/st11/st11215.en04.pdf.

[7] Komission tiedonanto neuvostolle toimenpiteistä, joita Tšekki, Kypros, Malta, Puola ja Slovakia ovat toteuttaneet vastauksena liiallisia alijäämiä koskevan menettelyn yhteydessä esitettyihin neuvoston suosituksiin, SEK(2004) 1630, 22.12.2004.

[8] EUVL C 55, 7.3.2006, s. 5.

[9] EYVL L 209, 2.8.1997, s. 6, asetus sellaisena kuin se on muutettuna asetuksella (EY) N:o 1056/2005 (EUVL L 174, 7.7.2005, s. 5).

[10] EUVL L 62, 9.3.2005, s. 20.

[11] EUVL C 320, 24.12.2004, s. 1.

[12] Komission tiedonanto neuvostolle toimenpiteistä, joita Tšekki, Kypros, Malta, Puola ja Slovakia ovat toteuttaneet vastauksena liiallisia alijäämiä koskevan menettelyn yhteydessä esitettyihin neuvoston suosituksiin, SEK(2004) 1630, 22.12.2004.